Управном одбору Удружења књижевника Србије

Поштовани,

Обраћам Вам се као дугогодишњи члан Удружења књижевника Србије и као неко ко на разне начине, у домену културе, просвете, туризма и дипломатије доприноси слави српске лирике 20.века, једног од безмало најквалитетнијих духовних плодова ових крајева у претходних стотинак година. Радећи као професор српског језика и књижевности, најпре у Првој београдској гимназији, а преко 20 година у Петој београдској гимназији, осетио сам да је младим нараштајима потребан нарочит подстицај да се приближе поезији наших значајних српских двадесетовековних лиричара, који се налазе у школском програму. Повезао сам свој основни посао, хоби и стваралачку опредељеност, и са пријатељима из музичке групе „Ораси“ начинио музичке аранжмане, користећи следеће песме:

* „Младост“ Милутина Бојића;
* „Љубав“ Милоша Црњанског;
* „Сутон“ Момчила Настасијевића;
* „Ивицом Поовог Гаврана“ Растка Петровића;
* „Одјекивање“ Васка Попе;
* „Треба поново пронаћи наду“ Миодрага Павловића;
* „Црни јамб сна“ Бранка Миљковића;
* „Записи о црном Владимиру II“ Стевана Раичковића;
* „О праштању“ Десанке Максимовић;
* „Ибар“ Слободана Ракитића;
* „Ave maris stella“ Ивана В. Лалића
* „Цетиње“ Матије Бећковића;
* „Дунав“ Милосава Тешића;
* „Дитирамб“ Андреја Јелића Мариокова;

„Ораси“ су од свог настанка-2002.године до данас имали преко сто наступа у Београду и широм Србије, учествовали су и на фестивалима као што је отварање БЕЛЕФ-а 2013.године, „Авети прошлости“ 23.јуна 2016., Светски дан поезије – 21.3.2017.године, уградили су се у отварање ововековног живота Манастира Ђурђеви Ступови у Расу, потпомогли су небројено пута потребите, угрожене и очајне својом музиком. Иако су повремено о њима излазили чланци у новинама, часописима, прилози у телевизијским и радио програмима, никада нису добили довољну пажњу јавности, нити су прошли на неком републичком или градском конкурсу за културу.Једино што смо од материјалних средстава као чланови „Ораха“ стицали су били повремени хонорари на нашим наступима. Но, као и за сваки хоби, осим уложеног времена, потребна су и извесна средства која смо ми, како-кад, одвајали и тако свих ових 17 година одржавали „ватру јединог књижевничког рок бенда у Србији“ како су нас етикетирали, иако ми имамо и своје ауторске песме, као и обраде великих хитова светске рок музике на свом репертоару.

 Крајем 2018. године садашња постава „Ораха“ је снимила студијски снимак 12 од 14 својих аранжмана песама великих српских лиричара 20.века. Да би се објавило то издање, било у форми компакт диска, било у форми књиге са cd-om, неопходно је решити питање ауторских права. Тако да се, у име групе „Ораси“ обраћам Удружењу књижевника Србије за помоћ око тога да постојећи живи песници или живи наследници ауторских права песника, чије смо песме обрадили, дају (писмену) сагласност да можемо своје музичке аранжмане да објавимо и на youtube-u и као предметно издање, без њихове потражње за некаквом накнадом или другим специфичним условима. Ми свакако не бисмо пренебрегли да потпишемо све ауторе и песме, јер су они суштина тог нашег концепта. Наиме, ми једини стварамо музику из стихова, рецитујући их пре тога бесомучно док од њих не настане композиција. Док сви други компонују инспирисани нечијим стиховима, али је то ипак калемљење.

Данашњи састав „Ораха“ чине:

Александар Трубарац- гитариста и диспечер у ГСП-у

Мр Василије Домазет –басиста и службеник „Дунав осигурања;

Владимир Ђекић- бубњар, перкусиониста, незапослен, енциклопедијско познавања феномена рок културе;

Сандра Трпковић- вокал и професор биологије у Шестој београдској гимназији;

Лидија Маловић – казивач стихова, песникиња, челни човек Београдског центра за културу и књижевност;

Мр Растко Јевтовић- вокал, усна хармоника, професор српског у Петој београдској гимназији, један од осам писаца стандарда за српски језик у средњим школама и члан УКС-а од 2004.године;

За осамнаест година постојања стекли смо бројну публику, релативну познатост у јавности и поштовање културних посленика. Ипак, нисмо се пробили на музичку, нити књижевнус цену како заслужујемо квалитетом свог извођења. Зато верујемо да ћемо то, уз помоћ разних сарадника и институције, попут Ваше, успети у наредном периоду.Права вредност увек изађе на видело!

Унапред захвални

 „Ораси“

У Београду, 20.6.2019.године